b'\n_START_ARTICLE_\nD\xc5\xbeoakinas Rosinis\n_START_PARAGRAPH_\nD\xc5\xbeoakinas Antonijus Rosinis (Gioacchino Antonio Rossini, 1792\xc2\xa0m. vasario 29 d. Pezare, Italijoje\xc2\xa0\xe2\x80\x93 1868\xc2\xa0m. lapkri\xc4\x8dio 13 d. Pasi (pr. Passy), Pranc\xc5\xabzijoje)\xc2\xa0\xe2\x80\x93 ital\xc5\xb3 kompozitorius, vienas i\xc5\xa1 did\xc5\xbeiausi\xc5\xb3 ital\xc5\xb3 operos k\xc5\xabr\xc4\x97j\xc5\xb3.\n_START_SECTION_\nBiografija\n_START_PARAGRAPH_\nRosinis gim\xc4\x97 1792\xc2\xa0m. vasario 29 d. nedideliame Italijos mieste Pezare. Jo t\xc4\x97vai buvo muzikantai (t\xc4\x97vas grojo trimitu ir valtorna, o motina buvo daininink\xc4\x97). Vaikyst\xc4\x97je D\xc5\xbeoakinas mokomas dainavimo ir smuikavimo, taip pat\xc2\xa0\xe2\x80\x93 muzikos teorijos. Tur\xc4\x97damas ger\xc4\x85 bals\xc4\x85 Rosinis dainuoja ba\xc5\xbenytiniuose choruose, kaip akompanuotojas ir dirigentas pasirodo operos teatruose._NEWLINE_1806\xe2\x80\x931810\xc2\xa0m. Rosinis mok\xc4\x97si Bolonijos muzikos lic\xc4\x97juje. 1806\xc2\xa0m. Rosinis i\xc5\xa1renkamas Bolonijos filharmonijos akademijos nariu. Pirmoji opera \xe2\x80\x9eVekselis jungtuv\xc4\x97ms\xe2\x80\x9c sukuriama 1810\xc2\xa0m. Tolesniais metais jis ra\xc5\xa1\xc4\x97 operas Venecijos ir Milano teatrams._NEWLINE_1821\xc2\xa0m. Rosinis ved\xc4\x97 daininink\xc4\x99 Izabel\xc4\x99 Kolbran (Isabella Colbran), o 1824\xc2\xa0m. paskirtas Italijos teatro direktoriumi, Pary\xc5\xbeiuje._NEWLINE_1836\xe2\x80\x931855\xc2\xa0m. Rosinis gyveno Bolonijoje, Florencijoje, vadovavo Bolonijos muzikos lic\xc4\x97jui._NEWLINE_1845\xc2\xa0m. mir\xc4\x97 pirmoji Rosinio \xc5\xbemona. 1847\xc2\xa0m. Rosinis ved\xc4\x97 Olimpij\xc4\x85 Pelisj\xc4\x97 (Olympe Pelissier). Nuo 1855\xc2\xa0m. Rosinis v\xc4\x97l atsikrausto \xc4\xaf Pary\xc5\xbei\xc5\xb3 ir savo namus paver\xc4\x8dia vienu lankomiausiu muzikos salonu._NEWLINE_1868\xc2\xa0m. lapkri\xc4\x8dio 13 d. Rosinis mir\xc4\x97 nedideliame Pranc\xc5\xabzijos miestelyje Pasi, netoli Pary\xc5\xbeiaus. 1887\xc2\xa0m. Rosinio palaikai buvo pergabenti \xc4\xaf Florencij\xc4\x85 Italijoje, palaidoti \xc5\xa0v. Kry\xc5\xbeiaus bazilikoje.'